OBH 572/2000.
Az állampolgári jogok országgyűlési biztosának jelentése
Ügyintéző: Dr. Gáspárné dr. Pere Katalin

Az eljárás megindulása:
	A panaszos beadványában azt sérelmezi, hogy az általa  gondnokolt nővére (1955. március 22-én született) családi pótléka folyósítását megszüntették és a "jogosulatlanul felvett" ellátás visszafizetésére kötelezték. A panaszos szerint 1999. december 28-ig édesanyja jogán részesült nővére a rokkantsági járadéka mellett emelt összegű családi pótlékban. Édesanyja halálát követően a panaszos lett nővére gondnoka, aki csupán a rokkantsági járadékra jogosult. A panaszosnak a fogyatékos, saját ellátásra képtelen süketnéma nővére mellett kiskorú gyermekét és munkanélküli feleségét kell eltartania mentős keresetéből.

Érintett alkotmányos jogok:
Szociális biztonsághoz való jog (Alkotmány 70/E. §)

Alkalmazott jogszabályok:
- A családok támogatásáról szóló 1998. évi LXXXIV. törvény
- A szociális igazgatásról és szociális ellátásokról szóló 1993. évi III. törvény
- A súlyos fogyatékosság minősítésének és felülvizsgálatának, valamint a fogyatékossági támogatás folyósításának szabályairól szóló 141/2000. (VIII.9.) Korm. rend. (2000/82. sz. MK)

Megállapított tényállás:
	Az Alkotmány 70/E. § (2) bekezdésében deklarált szociális biztonsághoz való jog sérelmének gyanúja miatt, különös tekintettel arra, hogy gondnokolt fogyatékos személyről van szó, a panaszos lakóhelye szerint illetékes jegyzőt kértem fel vizsgálatra.
	A vizsgálat eredményeképpen a következőket állapítottam meg.
A család a panaszos és nővére tulajdonát képező családi házban él. A család jövedelme a panaszos és a 2000. július 1-jétől ismét munkaviszonnyal rendelkező felesége keresetéből, valamint 4 éves gyermekük családi pótlékéból és a gondnokolt rokkantsági járadékából havi nettó 80.000 Ft.
A gondnokolt jövedelme nem fedezi megélhetési költségeit, bár intézeti elhelyezésére lehetőség lenne, de a családnak az nincs szándékában. 
Tekintettel arra, hogy a jelenleg hatályos jogszabályok szerint az állam által nyújtott ellátások közül a panaszos nővére csak rokkantsági járadékra jogosult, egyéb támogatásként az önkormányzat átmeneti segéllyel támogathatja, melynek lehetőségére a jegyző felhívta a panaszos figyelmét.
A családi támogatásokról szóló 1998. évi LXXXIV. törvény célja a családok szociális biztonságának elősegítése a különböző támogatásokkal, nevezetesen nevelési ellátás (családi pótlék, iskoláztatási támogatás) gyermekgondozás (gyes, gyet), anyasági támogatás. A panaszos azonban mint gondnok nem jogosult súlyosan fogyatékos felnőtt korú személy esetében a családi pótlékra. A korábban hatályos jogszabály alapján sem volt a gondnok jogosult, azonban a helytelen jogértelmezés miatt nem volt egységes a joggyakorlat. Ezért a panaszos esetében is jogszerűen került megszüntetésre az ellátás folyósítása.
A felnőtt korú fogyatékosokról az állam 2001. július 1-jétől a fogyatékosok támogatási rendszerével gondoskodik. 
A fentiek alapján az alkotmányos jogokkal összefüggésben felmerült visszásság gyanúja és ténye csak az önkormányzat által felajánlt saját hatáskörébe tartozó intézkedéssel (átmeneti segély), valamint a fogyatékossági támogatás igénybevételéhez nyújtandó segítséggel hárítható el.

Ajánlás:
Harminc napos határidővel felkérem Ácsteszér Körjegyzőjét,
- vizsgálja meg, hogy a gondnokolt súlyosan fogyatékos személy alacsony jövedelme miatt nehéz anyagi helyzetben lévő családot hogyan tudja segíteni az önkormányzat a fogyatékossági támogatás bevezetéséig, valamint
- nyújtson segítséget a fogyatékossági támogatás igénybevételéhez szükséges eljáráshoz.

Budapest, 2000. augusztus 22.

Gönczöl Katalin